Toyota Motor Corporation
„Toyota“ (jap. トヨタ自動車株式会社; angl. Toyota Motor Corporation) – japonų tarptautinė korporacija, pati didžiausia pasaulyje pagal automobilių gamybą. Gamina ne tik lengvuosius automobilius, bet ir vilkikus, motociklus, autobusus ir net robotus, bei teikia finansines/lizingo paslaugas. Korporacijos centras įsikūręs Tojotos mieste, Japonijoje. Korporacija 2010 m. pardavė 8,42 milijono transporto priemonių. Tai penkta pasaulio didžiausia kompanija pagal pajamas 2010 m. liepos 21 d. „Forbes“ sudarytame sąraše – 204 milijardų JAV dolerių. „Toyota“ apima „Toyota“, „Lexus“, „Scion“ ir dalį „Daihatsu“ sektorių bei kompanijų, taip pat turi akcijų dalį „Fuji Heavy Industries“ kompanijoje, gaminančioje „Subaru“ prekės ženklo automobilius. Kompanija buvo įkurta 1933 m. Kiičiro Tojodos. Savo pirmą produktą – A tipo motorą – ji sukūrė 1934 m., pirmą keleivinį automobilį – 1936 m.